Document ID: 31999D0350

ΑΠΟΦΑΣΗ ΤΗΣ ΕΠΙΤΡΟΠΗΣ
της 4ης Μαΐου 1999
για την εξαίρεση από την κοινοτική χρηματοδότηση ορισμένων δαπανών που πραγματοποιήθηκαν από το Ηνωμένο Βασίλειο στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα εγγυήσεων
[κοινοποιηθείσα υπό τον αριθμό Ε(1999) 1076]
(Το αγγλικό κείμενο είναι το μόνο αυθεντικό)
(1999/350/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2 στοιχείο γ),
Μετά από διαβουλεύσεις με την επιτροπή του Ταμείου,
Εκτιμώντας:
(1) ότι, σύμφωνα με το άρθρο 5 παράγραφος 2 στοιχείο γ) του κανονισμού (ΕΟΚ) αριθ. 729/70, η Επιτροπή αποφασίζει, μετά από διαβουλεύσεις με την επιτροπή του Ταμείου, σχετικά με τις δαπάνες που πρέπει να εξαιρεθούν από την κοινοτική χρηματοδότηση όταν αυτή διαπιστώνει ότι οι δαπάνες δεν πραγματοποιήθηκαν σύμφωνα με τους κοινοτικούς κανόνες·
(2) ότι, δυνάμει των διατάξεων του άρθρου 5 παράγραφος 2 στοιχείο γ) του κανονισμού (ΕΟΚ) αριθ. 729/70 και του άρθρου 8 παράγραφοι 1 και 2 του κανονισμού (ΕΚ) αριθ. 1663/95 της Επιτροπής για τη θέσπιση των λεπτομερειών εφαρμογής του κανονισμού (ΕΟΚ) αριθ. 729/70 όσον αφορά τη διαδικασία εκκαθάρισης των λογαριασμών του ΕΓΤΠΕ, τμήμα εγγυήσεων(3), όπως τροποποιήθηκε τελευταία από τον κανονισμό (ΕΚ) αριθ. 896/97(4), η Επιτροπή προέβη στις αναγκαίες έρευνες, ανακοίνωσε στο Ηνωμένο Βασίλειο τα αποτελέσματα αυτών των ερευνών, έλαβε γνώση των παρατηρήσεων που διατυπώθηκαν από αυτό, οργάνωσε διμερείς διάλογους για να καταλήξει σε συμφωνία με το Ηνωμένο Βασίλειο και ανακοίνωσε επίσημα τα συμπεράσματά της σε αυτό κάνοντας αναφορά στην απόφαση 94/442/ΕΚ της Επιτροπής σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα εγγυήσεων(5)·
(3) ότι, το κράτος μέλος ζήτησε το συμβιβασμό και ότι η έκθεση που συντάχθηκε μετά την ολοκλήρωση της διαδικασίας συμβιβασμού εξετάσθηκε από την Επιτροπή·
(4) ότι, σύμφωνα με τα άρθρα 2 και 3 του κανονισμού (ΕΟΚ) αριθ. 729/70, μπορούν να χρηματοδοτηθούν μόνο οι επιστροφές κατά την εξαγωγή προϊόντων προς τρίτες χώρες και οι παρεμβάσεις που προορίζονται για τη ρύθμιση των γεωργικών αγορών, που χορηγούνται ή αναλαμβάνονται αντίστοιχα σύμφωνα με τους κοινοτικούς κανόνες στο πλαίσιο της κοινής οργάνωσης των γεωργικών αγορών·
(5) ότι, υπό το φως των πραγματοποιηθεισών ερευνών, των αποτελεσμάτων των διμερών διαλόγων και της διαδικασίας συμβιβασμού, ένα μέρος των δαπανών που δηλώθηκαν από το Ηνωμένο Βασίλειο δεν πληρεί τους όρους και δεν δύναται, επομένως, να χρηματοδοτηθεί από το ΕΓΤΠΕ, τμήμα εγγυήσεων·
(6) ότι, στην παρούσα απόφαση περιλαμβάνεται το ποσό που δεν αναγωρίζεται ότι επιβαρύνει το ΕΓΤΠΕ, τμήμα εγγυήσεων ότι το ποσό αυτό δεν αφορά τις δαπάνες που πραγματοποιήθηκαν πριν από τους 24 μήνες που προηγήθηκαν της γραπτής ανακοίνωσης της Επιτροπής το Ηνωμένο Βασίλειο σχετικά με τα αποτελέσματα των ερευνών·
(7) ότι, για τις περιπτώσεις που αναφέρονται στην παρούσα απόφαση, η εκτίμηση του ποσού που πρέπει να εξαιρεθεί λόγω της μη συμφωνίας τους προς τους κοινοτικούς κανόνες ανακοινώθηκε από την Επιτροπή στα κράτη μέλη στο πλαίσιο της συνοπτικής έκθεσης για την έρευνα σχετικά με την εφαρμογή του μέτρου "άνω των τριάντα μηνών" στο Ηνωμένο Βασίλειο·
(8) ότι, η παρούσα απόφαση δεν προδικάζει περαιτέρω δημοσιονομικές επιπτώσεις που θα μπορούσαν να εφαρμοσθούν σε μεταγενέστερο στάδιο σε δαπάνες που δηλώθηκαν σχετικά με το μέτρο "άνω των τριάντα μηνών", εν όψει της επιφύλαξης που διατυπώθηκε στην ανωτέρω συνοπτική έκθεση και εν όψει της καθυστέρησης στην καταστροφή του υλικού·
(9) ότι, η παρούσα απόφαση δεν προδικάζει τις δημοσιονομικές επιπτώσεις που θα μπορούσαν να προκύψουν για την Επιτροπή από τις αποφάσεις του Δικαστηρίου σε υποθέσεις που εκκρεμούν ενώπιον του Δικαστηρίου κατά την ημερομηνία της παρούσας απόφασης και οι οποίες αφορούν θέματα που αποτελούν αντικείμενό της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι δαπάνες που δηλώθηκαν από το Ηνωμένο Βασίλειο στο πλαίσιο του ΕΓΤΠΕ, τμήμα εγγυήσεων, ποσού 22807424 στερλινών εξαιρούνται από την κοινοτική χρηματοδότηση με την παρούσα απόφαση λόγω της μη συμφωνίας τους προς τους κοινοτικούς κανόνες.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.
Βρυξέλλες, 4 Μαΐου 1999.

Labels: 18
15
5